มีอาการอืดท้อง แสบร้อนในท้อง เวลาขยับท้องรู้สึกเจ็บ
สวัสดีค่ะ อาการอืดท้อง แสบร้อนในท้อง ขยับท้องแล้วเจ็บ อาจเกิดจาก1.โรคกระเพาะอาหารอักเสบ โดยจะมีอาการปวดบริเวณท้องส่วนบน บริเวณลิ้นปี่หรือปวดค่อนไปทางด้านซ้าย อาจปวดแบบจุกแน่น หรือแสบร้อน และปวดร้าวทะลุไปหลังได้ นอกจากนี้อาจมีอาการท้องอืด อาหารไม่ย่อย อิ่มเร็ว เรอบ่อย คลื่นไส้ อาเจียน เป็นต้น2.โรคกรดไหลย้อน อาการจะคล้ายๆ กับกระเพาะอาหารอักเสบ แต่จะมีอาการแสบร้อนกลางอกหรือแน่นหน้าอกร่วมด้วย หรือมีน้ำรสเปรี้ยวหรือขมในคอ หรือเจ็บคอ ระคายเคืองคอ เป็นต้น3.นิ่วในถุงน้ำดี ซึ่งมักจะทำให้เกิดอาการปวดท้องบริเวณช่องท้องส่วนบนหรือด้านขวา และมักมีอาการคลื่นไส้ อาเจียนร่วมด้วย นอกจากนี้อาจมีอาการอื่นๆ เช่น อาหารไม่ย่อย ท้องอืด จุกเสียดบริเวณลิ้นปี่ด้วยได้4.กล้ามเนื้อผนังหน้าท้องอักเสบ จากการได้รับบาดเจ็บ เช่น การออกกำลังกาย เล่นกีฬาต่างๆ ยกของหนัก เป็นต้น โดยจะทำให้มีอาการปวด เจ็บในบางท่าทาง มีจุดกดเจ็บชัดเจน แต่ไม่ได้ทำให้มีอาการท้องอืด แสบท้องร่วมในเบื้องต้น แนะนำให้ดูแลรักษาแบบโรคกระเพาะอาหารไปก่อน เช่น การเลือกทานอาหารที่ย่อยง่าย ไม่ทานอาหารที่มีไขมันสูง เช่น อาหารทอดต่างๆ อาหารผัด ไม่ทานอาหารรสจัด ไม่ทานเผ็ด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารแล้วนอนทันที ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ ปวดประจำเดือน เป็นต้นหากอาการยังไม่ดีขึ้น ปวดท้องมากขึ้น ก็ควรไปพบแพทย์เพื่อตรวจรักษาค่ะ